《行路难三首》
唐代·顾况

君不见担雪塞井空用力，炊沙作饭岂堪食。
一生肝胆向人尽，作识不如不作识。
冬青树上挂凌霄，岁晏花凋树不凋。
凡物各自有根本，种禾终不生豆苗。
行路难，行路难，何处是平道。
中心无事当富贵，今日看君颜色好。

君不见少年头上如云发，少壮如云老如雪。
岂知灌顶有醍醐，能使清凉头不热。
吕梁之水挂飞流，鼋鼍蛟蜃不敢游。
少年恃险若平地，独倚长剑凌清秋。
行路难，行路难。昔少年，今已老。
前朝竹帛事皆空，日暮牛羊占城草。

君不见古人烧水银，变作北邙山上尘。
藕丝挂在虚空中，欲落不落愁杀人。
睢水英雄多血刃，建章宫阙成煨烬。
淮王身死桂树折，徐福一去音书绝。
行路难，行路难，生死皆由天。
秦皇汉武遭不脱，汝独何人学神仙。

作者简介：顾况（生卒年不详），字逋翁，号华阳真逸（一说华阳真隐）。晚年自号悲翁，汉族，唐朝海盐人，（今在浙江海宁境内）人。唐代诗人、画家、鉴赏家。他一生官位不高，曾任著作郎，因作诗嘲讽得罪权贵，贬饶州司户参军。晚年隐居茅山，有《华阳集》行世。